P6_TA(2004)0074

Olukord Ukrainas

Euroopa Parlamendi resolutsioon Ukraina kohta

Euroopa Parlament,

- võttes arvesse oma eelnevaid resolutsioone Ukraina kohta;

- võttes eelkõige arvesse oma 28. oktoobril 2004. a vastu võetud resolutsiooni Ukraina kohta [1];

- võttes arvesse 1. märtsil 1998. a jõustunud Euroopa Liidu ja selle liikmesriikide ja Ukraina vahelist partnerlus- ja koostöölepingut [2];

- võttes arvesse Euroopa Ülemkogu ühisstrateegiat 1999/877/ÜVJP Ukraina kohta [3], mis võeti vastu Euroopa Ülemkogu Helsingi kohtumisel 11. detsembril 1999. a;

- võttes arvesse ELi-Ukraina parlamentaarse koostöökomisjoni 16.- 17. veebruari 2004. a lõppseisukohta ja soovitusi;

- võttes arvesse komisjoni 12. mai 2004. aasta teatist Euroopa naabruspoliitika kohta (KOM(2004)0373);

- võttes arvesse 8. juulil 2004. aasta Euroopa Liidu - Ukraina tippkohtumisel Haagis vastu võetud ühisseisukohta;

- võttes arvesse rahvusvahelise valimiste vaatlusmissiooni avaldusi ja esialgseid seisukohti Ukraina presidendivalimiste mõlema vooru jälgimise kohta;

- võttes arvesse eesistujariigi Hollandi avaldust Ukraina presidendivalimiste kohta;

- võttes arvesse hiljutist pöördumist Ukraina küsimuses, millega Euroopa Parlamendi välisasjade komisjonile esines ühise välis- ja julgeolekupoliitika kõrge esindaja Javier Solana;

- võttes arvesse keskvalimiskomisjoni teadet Ukraina presidendivalimiste lõplike tulemuste kohta;

- võttes arvesse Ukraina Ülemkohtu menetlust presidendivalimiste teise vooru küsimuses;

- võttes arvesse Ukraina Parlamendi resolutsiooni presidendivalimiste teise vooru ja sellele järgnenud poliitilise kriisi kohta, mis võeti vastu 27. novembri 2004. a eriistungil;

- võttes arvesse oma kodukorra artikli 103 lõiget 4;

A. arvestades, et Euroopa naabruspoliitika tunnustab Ukraina euroopalikke püüdlusi ja Ukraina tähtsust riigina, millel on tihedad ajaloolised, kultuurilised ja majanduslikud sidemed ELi liikmesriikidega, ning arvestades, et tõeline ja tasakaalustatud partnerlus võib areneda vaid siis, kui see põhineb jagatud ühistel väärtustel ja normidel, eriti mis puudutab demokraatiat, õigusriigi põhimõtteid ja inimõiguste austamist;

B. arvestades, et Ukraina ühiskond on tõestanud oma poliitilist küpsust ja ühistele euroopalikele väärtustele truuks jäämist;

C. arvestades, et tingimusi, milles Ukraina presidendivalimised toimusid, tuleb eeskätt käsitleda tõsise demokraatia proovikivina riigis ja selle ametivõimude ühistele ning jagatud väärtustele truuks jäämisel;

D. arvestades, et rahvusvahelised vaatlejad on järeldanud, et Ukraina presidendivalimiste teises voorus leidsid aset mitmed tõsised rikkumised ja valimised ei vastanud demokraatlike valimiste rahvusvahelistele standarditele;

E. arvestades, et esitatud on tõsiseid süüdistusi massilise pettuse kohta häälte lugemisel ametisoleva peaministri Viktor Janukovitši kasuks ja paljud näitajad annavad neile süüdistustele kinnitust;

F. arvestades, et keskvalimiskomisjon on keeldunud neid süüdistusi uurimast ning kuulutanud hr Janukovitši valimiste võitjaks;

G. arvestades, et Ukraina ülemkohus peatas keskvalimiskomisjoni otsuse väljakuulutamise ja uurib käesoleval ajal presidendivalimiste kehtivust;

H. arvestades, et Ukraina parlament, paljud valitsuste ja rahvusvaheliste organisatsioonide esindajad - sealhulgas ELi eesistuja ja Ameerika Ühendriikide valitsus - ja paljude riikide juhtivad ja rahvusvahelised poliitikud on taotlenud valimiste teise vooru tulemuste tühistamist ja uue hääletusvooru võimalikult kiiret korraldamist;

I. arvestades, et Vene Föderatsioon ja eelkõige Venemaa president on teinud suuri pingutusi Ukraina valimistulemuste mõjutamiseks ning ühe kandidaadi, hr Janukovitši, võidu kindlustamiseks;

J. arvestades, et sajad tuhanded Ukraina kodanikud on enam kui nädala kestel tänavatel massiliselt meelt avaldanud, protestides valimistega manipuleerimise vastu;

K. arvestades, et olukord seoses valimistega on viinud tõsise poliitilise kriisini Ukrainas ja isegi ohuni, et riigi terviklikkus võib lõheneda;

L. arvestades, et Euroopa Liit ja liikmesriigid on viivitamatult tegutsenud, saates vahendajaid ja hoides ära kriisi süvenemise, tuues mõlemad kandidaadid ühise laua taha, et pidada läbirääkimisi ja hajutada pingeid;

1. väljendab solidaarsust Ukraina rahvaga, kelle õigust vabalt presidenti valida tuleb tunnustada ja rakendada ning mitte maha suruda;

2. mõistab karmilt hukka tingimused, milles toimus Ukraina presidendivalimiste teine voor, mis puudutab valimiskampaania viimast osa ja rikkumisi ning ilmset pettust häälte lugemisel;

3. lükkab tagasi Serhiy Kivalovi juhitud keskvalimiskomisjoni otsuse, mille kohaselt hr Janukovitš tunnistati valimiste võitjaks ilma igakülgselt valimiste ja valimisprotsessi õigsust kontrollimata ning ilmselgelt Ukraina rahva soove eirates;

4. kutsub Ukraina ametivõime üles presidendivalimiste teist vooru tühistama ja korraldama uut vooru enne käesoleva aasta lõppu, kaasates rahvusvahelised vaatlejad, tagades avatud ja läbipaistva valimisprotsessi, mis on kooskõlas rahvusvaheliste demokraatlike standarditega nii valimiskampaania kui hääletamise ja häälte lugemise osas, ja põhjalikult parandama valimiskampaania tingimusi;

5. kutsub Ukraina valitsust üles hoiduma igasuguse surve avaldamisest meediale, eriti avalikule meediale, et Ukraina rahvas saaks objektiivset ja erapooletut teavet kandidaatide ja riigi poliitilise hetkeolukorra kohta;

6. avaldab igakülgset toetust ELi ÜVJPi kõrgele esindajale, Leedu ja Poola presidendile ning Vene Riigiduuma spiikerile Ukraina kriisi osas rahumeelse poliitilise lahenduseni jõudmisel ja kutsub kõiki asjaosalisi Ukrainas tegema koostööd, et selline poliitiline lahendus leida;

7. kutsub nõukogu ja komisjoni üles selgitama Ukraina valitsusele, et mitte mingil juhul ei aktsepteerita vägivalla kasutamist rahumeelse, demokraatliku meeleavalduse vastu ja kui seda ei järgita, siis peatatakse partnerlus- ja koostöölepe viivitamatult ja rakendatakse sanktsioone;

8. kutsub kõiki meeleavaldajaid võimaldama Ukraina riigiorganite normaalset tegutsemist ja hoiduma nende riigiorganite peamiste hoonete barrikadeerimisest;

9. peab separatistlikke ja Ukrainat lõhestavaid ähvardusi lubamatuks ning väljendab poolehoidu Ukraina territoriaalsele terviklikkusele;

10. lükkab tagasi süüdistused, eriti Venemaa presidendi poolsed, mille kohaselt Ukraina rahva õigust kasutada oma demokraatlikke õigusi toetades kannustavad Euroopa Liit ja rahvusvaheline üldsus vägivalda; rõhutab, et Venemaal lasub suur vastutus olukorra eest Ukrainas;

11. usub, et suhted Ukrainaga sõltuvad demokraatlikust lahendusest ja kinnitab jätkuvat toetust ning abi Ukraina rahvale vaba ja avatud demokraatliku süsteemi rajamisel, eduka turumajanduse loomisel, samuti nende riigi soovile asuda õiguspärasele kohale demokraatlike rahvaste ühenduses;

12. kutsub komisjoni, nõukogu ja liikmesriike hetkeolukorra rahuldava lahenduse ootuses kiirendama Ukraina tegevuskava vastuvõtmist, et asuda seda kava kiiresti rakendama ja lisada sellesse uusi abinõusid, mille eesmärk on tugevdada kodanikuühiskonna rolli;

13. teeb oma presidendile ülesandeks edastada käesolev resolutsioon komisjonile, nõukogule, Ukraina parlamendile ja valitsusele, NATO ja OSCE parlamentaarsetele assambleedele, Euroopa Nõukogule ning Vene Föderatsiooni valitsusele ja parlamendile.

[1] Vastuvõetud tekstid, P6_TA(2004)0046.

[2] EÜT L 49, 19.2.1998, lk 3.

[3] EÜT L 331, 23.12.1999, lk 1. Ühisstrateegia Euroopa Ülemkogu 12. detsembri 2003 koosolekul vastu võetud ühisstrateegiaga muudetud kujul (ELT L 333, 20.12.2003, lk 96).

--------------------------------------------------